google/wiki40b huggingface dataset:
Kvalsundet tidevannskraftverk

Kvalsundet tidevannskraftverk var to tidevannskraftverk i Kvalsundet i Kvalsund kommune i Finnmark. Midlere årsproduksjon var 0,7 GWh. Verket fikk konsesjon i 2001.
Driften av kraftverket ble gitt opp 2008 av økonomiske grunner. 2016 ble tre turbiner fra Kvalsundet overtatt av tidevannsprosjektet MeyGen i Skottland.
Kraftverket utnyttet tidevannstrømmen i det smale Kvaløysundet. Kvalsundet tidevannskraftverk var da det ble satt ned 13. november 2003, verdens første nettilknyttede tidevannskraftverk. Det er utviklet av Hammerfest Strøm AS, som også er hovedeier. Kraftverket var Norges første og ett av bare to fullskala tidevannskraftverk i Norge.
Kraftverket var et pionerverk laget for å teste ut ny teknologi. Verket besto at en turbin som var plassert på havbunnen under Kvalsundbrua. Installert effekt var 300 kW. Turbinen var en propellturbin med pitchregulerte blader for å høyne virkningsgraden og kunne utnytte vannstrømmen begge veier.
Aldehyd

Et aldehyd er både betegnelsen for den organiske funksjonelle gruppen bestående av en karbonylgruppe, som er bundet til et H-atom (RCHO) og til en gruppe, som enten kan være et H til eller et organisk radikal, og kjemiske forbindelser som inneholder en slik gruppe. De fleste sukkere er aldehyder eller derivater av disse, som regel hemiacetaler eller acetaler. Det enkleste aldehydet er formaldehyd (IUPAC-navn metanal):

Navngivning

Aldehyder kan navngis på to måter: ved å tilføye endelsen -al til navnet på det tilsvarende alkan, alken eller alkyn; eller ved å tilføye -karbaldehyd til navnet på forbindelsen, hvor aldehydgruppen er skiftet ut med H. Et eksempel på det første er metanal, CH₂O, som er navngitt ut fra metan, CH₄, et eksempel på det andre er sykloheksankarbaldehyd, c-C₆H₁₁CHO, som er navngitt ut fra sykloheksan.

Fysiske egenskaper

Karbonylgruppen er polar, hvilket gjør at aldehyder smelter og koker ved høyere temperatur enn de tilsvarende alkaner, og at de er mer oppløselige i vann.

Reaksjoner

Aldehyder kan reduseres til primære alkoholer eller oksideres til karboksylsyrer gjennom redoksreaksjoner. Eksempler på reaksjonene er gitt under: 
CH₃CH₂CHO → CH₃(CH₂)₂OH
CH₃CH₂CHO → CH₃CH₂COOH

Keto-enol tautomeriseringen

Aldehyder med et eller flere α-H'er, dvs. H-atomer på karbonatomet ved siden av karbonylgruppen, kan tautomerisere til enoler, enten syre- eller basekatalysert. Enoler og særlig de tilsvarende anioner, enolater, er nukleofile på α-C'et. α-H'et har en pKₐ-verdi på 20 i enkle aldehyder.

Påvisning

Aldehyder kan påvises ved at de reagerer med Tollens reagens, Fehlings væske og 2,4-dinitrofenylhydrazin. De to første reaksjonene bygger på aldehydgruppas sterkt reduserende virkning, mens den siste baserer seg på at et vannmolekyl lett blir avgitt ved kontakt med "2,4-di". I første tilfelle reduseres sølvioner til fritt sølv, som danner et sølvspeil på innsiden av testglasset. I Fehlings væske reduseres kobber[II]ioner i basisk løsning til rødt kobber(I)oksid. Ved bruk av "2,4-di"-reagenset, som også reagerer positivt med ketoner, blir resultatet et gult, fast stoff.
Jean de Dieu-Raymond de Boisgelin de Cucé

Bakgrunn

Han studerte ved Saint-Sulpice og Sorbonne i Paris. Da hans eldre bror døde, ble han familiens overhode. Han han gav avkall på sin fødselsrett og viet sitt liv til den katolske kirke.

Kirkelig karriere

Han ble generalvikar av Pontoise og i 1765 biskop av Lavaur. Den 4. november 1770 ble han erkebiskop av Aix i Provence. Boisgelin fikk også den ære å gi gravtalene over den fremtidige kong Ludvig XVIs begge foreldre.
I 1776 ble han medlem av Académie française. I 1787 ble han valgt til medlem av notabilitetens forsamling.
Boisgelin ble valgt til å representere det høyere kleresi fra sin provins ved Stenderforsamlingen i 1789 av Aix' sénéchaussée. Han stemte i kleresiets navn for foreningen av de tre ordener, avskaffelse av føydalrettigheter, og bidro med  400.000 livres til statskassen. Men han var motstander av avskaffelsen av tiende og av konfiskering av kirkelig eiendom. Hans var talsmann for tredve biskoper i forsamlingen. 
Under den franske revolusjon måtte han flykte til England.
Han kunne ikke vende tilbake til sitt erkebispedømme før sent i 1801, etter konkordatet mellom Frankrike og Pavestolen i juli samme år hadde bilagt striden mellom stat og kirke.
Han ble utnevnt til kardinal i januar 1803 av pave Pius VII.
Monferrato (region)

Monferrato er en del av regionen Piemonte i Nord-Italia som omfatter dagens provinser Asti og Alessandria. Italias viktigste sentra for produksjon av vin og musserende vin ligger i Monferrato.

Historie

Området ble opphøyd til marki-len under grev Aleramo i 961, som følge av maktoverføringen i Nord-Italia fra Berengar av Ivrea til Otto I av Tyskland. Markiene og familiene deres var beslektet med det franske kongehuset og de hellige romerske keiserne. Familiemedlemmer av markiene deltok stadig i korstog, og giftet seg også inn i den kongelige familien i Jerusalem og familiene Comnenus og Palaeologus i Det bysantinske riket.
De mannlige etterkommerne av Aleramo regjerte over Monferrato fram til området ble overtatt av den bysantinske Palaeologusfamilien i 1305. Fra 1533 til 1536 ble det kontrollert av Spania før det ble overtatt av hertugen av Mantova, som var av slekten Gonzaga. Han styrte i Monferrato fra 1536 til 1708. I Krigen om den mantuiske arvefølgen (1628–1631) ble et stykke av marki-lenet overtatt av hertugen av Savoia. Resten ble overtatt av hertugen i 1708, og Leopold I, en av de hellige romerske keiserne, tok Gonzagaenes territoriet i besittelse.
Vélodrome de Vincennes

Liv etter OL

Etter OL har stadion blitt mest brukt til sykling, og var arena også i Sommer-OL 1924. Den har også vært mållinjen til Tour de France flere ganger, og det arrangeres fortsatt fotball, rugby og sykkeleventer på stadionet. Det har også vært arrangør for Marylebone Cricket Club.
Differensiering (biologi)

Differensiering viser i bioloien til at forskjellige deler av en organisme utvikler seg forskjellig, slik at deler som i utgangspunktet var like ender opp som forskjellige i funksjon eller utseende. Bakgrunnen for differensiering er selektiv uttrykking av gener. Det er to hovedtyper av differensiering: Celledifferensiering og differensiering på høyere nivå.
Innenfor evolusjonsbiologi brukes begrepet ofte om endring av slike kroppsdeler gjennom evolusjon. Ofte vil slike deler være en del av segmentering, slik beina hos leddyr eller gjellebuer hos tidlige virveldyr. En tilsvarende situasjon er der mange like strukturer forekommer sammen, slik som tenner.
Begrepet brukes innenfor embryologien for å beskrive hvordan kroppens celler spesialiserer seg gjennom fosterutviklingen. Det kan også brukes mer generelt om fysiske endringer i større organsystemer, slik som fordøyelsessystemet som ender seg fra en enkel tarm til et komplekst system med forskjellige funksjoner i forskjellige deler.
Allomyrina dichotoma

Utseende

En stor, (40-80 millimeter), rødbrun til brunsvart hornbille. Som vanlig i denne gruppen er det stor forskjell på kjønnene. Kroppen er naken og glatt.
Hannen har et langt, krumt horn på hodet, dette er gaffeldelt i spissen, dessuten et kort og bredt, gaffeldelt fremspring på pronotum. 
Som vanlig hos hornbiller mangler disse hornene hos hunnen.

Levevis

Larvene lever i morken, død ved. Larveutviklingen tar omtrent ett år.

Utbredelse

Arten er utbredt i Thailand, Taiwan, Japan, Kina og Korea.
Roskilde stift

Roskilde stift er et bispedømme i Den danske kirke. Biskopsetet er i Roskilde og domkirken er Roskilde domkirke. 
Fra 1. mai 2008 er Peter Fischer-Møller biskop i Roskilde stift.
Busse

En eller ei busse (busseskip) var et langskip med stor lasteevne og et stort mannskap. Skipene ble bygget på slutten av vikingtiden og et stykke inn i middelalderen. Skipstypen ble brukt som krigsskip, og formen skulle gi overlegenhet i strid med andre.
Ordet «Busse» kom av det latinske ordet bucia, stort bredt skip med fast dekk som ble beskrevet som «høybordet som på et havskip». Etter hvert blir navnet ikke bare brukt om hærskip, men blir mer og mer synonymt med storskip, senere mest om store transport- eller handelsskip. Disse bussene, som ble benyttet som handelsskip i 1200-tallet og inn i 1300-tallet, var rommelige skip med store tverrbjelker. Et slikt er Bryggeskipet funnet på Bryggen i Bergen fra 1248 av et skip som var hugd opp og lagt ned som fyllingsmateriale etter en bybrann på Bryggen.
Høgskole

Norge

I Norge ble begrepet høyskole tradisjonelt brukt om institusjoner som tilbyr høyere utdanning, men som ikke har den samme faglige bredden som universiteter og som tradisjonelt heller ikke driver forskning i samme omfang eller tildeler doktorgrader. Dette er imidlertid i ferd med å endre seg, ettersom flere høyskoler er forskningsmessig aktive og tildeler doktorgrader innen avgrensede felt. Historisk sett har høyskolene fokusert på mer yrkesrettede utdannelser, i motsetning til universitetenes mer akademiske orientering. Det finnes både statlige og private høyskoler. Ordet høyskole kan også brukes om spesialiserte utdannelsesinstitusjoner som har samme status som universiteter, men uten samme faglige bredde, i Norge kalt vitenskapelige høyskoler.
I Norge kan begrepet høyskole i dag brukes av tre ulike typer institusjoner: Institusjoner med institusjonell akkreditering som høyskole, institusjoner med institusjonell akkreditering som vitenskapelig høyskole samt av institusjoner uten institusjonell akkreditering som har fått akkreditering av et eller flere enkeltstudier.
Institusjoner med institusjonell akkreditering som høyskole må ha godkjennelse fra Kunnskapsdepartementet for å kunne opprette nye studier på mastergradsnivå og doktorgradsprogrammer. På bachelornivå har de samme fullmakt som universitetene. Gjennom lovendringer har universitetene og høyskolene i løpet av 1990-tallet ellers i stor grad blitt likestilt, og regelverket for ansettelser og stillingstitler er i dag det samme.
Institusjoner uten institusjonell akkreditering må søke NOKUT om godkjennelse av nye studier på bachelornivå, og minst et slikt godkjent studium gir rett til å bruke betegnelsen høyskole.
En høyskole må ikke forveksles med den eksamensfrie folkehøgskolen.
I staten finnes det institusjoner som skriver navnet sitt både som høyskole og som høgskole. Skrivemåten høgskole er mest brukt blant de regionale høyskolene, de tidligere distriktshøyskolene. Skrivemåten høyskole brukes av bl.a. Norges Handelshøyskole, Norges eldste vitenskapelige høyskole, og av private institusjoner som Handelshøyskolen BI.
Piké

Piké, fra fransk pique («stukket, prikket»), er et tøy av vevet bomull der tråder legges regelmessig ved siden av hverandre og deles i to halvdeler ved et skill. Innslaget er dobbelt så tykt som varpen. Piké brukes blant annet i pikéskjorter.
Zygogramma

Utseende

Middelsstore, bredt ovale, blanke, gjerne gule og svarte bladbiller. Antennene er litt fortykket mot spissen, knapt halvparten så lange som kroppen. Pronotum er rundet, mye bredere enn langt, ved roten så bredt som dekkvingene.

Levevis

Artene kan lever på mange ulike planter. Zygogramma exclamationis kan gjøre en del skade på solsikker. På den andre siden har to av artene, Z. bicolorata (i India) og Z. suturalis (i Russland) blitt forsøkt innført for biologisk kontroll av innført ugress.

Utbredelse

Slekten er utbredt i Amerika. Det er sannsynlig at de nordamerikanske artene som i dag er plassert i denne slekten hører hjemme i slekten Calligrapha .
Ferjesambandet Eidshaug–Gjerdinga

Ferjesambandet Eidshaug–Gjerdinga forbinder Gjerdinga med Eidshaug ferjekai på Kvingra i Nærøy kommune. Det er del av Fv543Fylkesvei 543, men er forbundet med denne via en kommunal vei. Sambandet drives av FosenNamsos Sjø.
Sambandet er på 2,8 km med en overfartstid på 10 minutter, og blir betjent av MF «Vikna» 8 ganger daglig om hverdagen. 2014 var årsdøgntrafikken 7 kjøretøy.
Da sambandet ble tatt i bruk 1983 ble det drevet av Namsos Trafikkselskap og betjent av MF «Jøa», med MF «Flatanger» som reserve. 1999 ble dagens ferje MF «Vikna» satt inn i trafikk, og 2008 overtok FosenNamsos Sjø driften.
Stacy Keach

Utdanning

Keach ble uteksaminert fra Van Nuys High School i juni 1959 og fortsatte å studere ved University of California, Berkeley, Yale School of Drama og London Academy of Music and Dramatic Art.

Karriere

Keach opptrådte først på Broadway i 1969 som Buffalo Bill, og har vunnet mange priser. Fra 1984 til 1987 spilte han privatdetektiven Mike Hammer i TV-serien basert på Mickey Spillanes bøker.
Keach spiller nå i TV-serien Prison Break på TV3 i rollen som fengselsdirektør Henry Pope.
Gnathocera angustata

Utseende

En middelsstor (ca. 14 millimeter), litt flat, blank, gulbrun gullbasse Hodet har to tynne tenner foran og et par avlange, gule flekker. Pronotumner hovedsakelig gulaktig, med to smale, svarte lengdestriper. Scutellum er gulaktig med smalt svarte kanter, dekkvingene gulbrune med noen gule flekker langs sidene. Beina er brunrøde. Undersiden har store, hvitgule sideflekker.

Levevis

Arten er knyttet til gressenger. De voksne billene finnes gjerne på aksene til ulike gress.

Utbredelse

Arten er utbredt i Togo og Benin.
Fulda

Historie

Helt fra starten av kristendommens innføring i Tyskland under Frankerriket har Fulda vært et av landets sentrale religiøse sentre. Byens historie er således nært knyttet til Klosteret Fulda. Klosteret ble grunnlagt i 744 på oppdrag fra «Tysklands apostel» Bonifatius, som også selv ble gravlagt her i 754. Klosteret fikk i 774 status som rikskloster av Karl den store.
I 1114 ble Fulda for første gang omtalt som by (civitas).
Først i 1752 ble Fulda opphøyet til bispedømme av pave Benedikt XIV. Selve klosteret ble oppløst i forbindelse med sekulariseringsprosessen i 1802.
På Wienerkongressen i 1815 ble provinsen Fulda oppløst og kom først ett år under prøyssisk forvaltning, for deretter å bli avgitt til kurfyrstedømmet Hessen. Etter den østerriksk-prøyssiske krig i 1866 ble så Fulda sammen med kurfyrstedømmet Hessen en del av kongeriket Preussen.
Pedro Marieluz Garcés

Bakgrunn

Pedro Marieluz Garcés stammet fra en velstående familie. Han gikk som 16-årig ung mann i kamillianernes orden, og var i to år i novisiatet. Han ble så gitt anledning til å avlegge ordensløfter, den 10. august 1798 i Convento de la Buenamuerte, kamillianernes hovedkloster i Lima.

Prest

Han ble presteviet 28. juni 1808, og sendt til kamillianerkonventet ved kirken Santa Liberata i Rímac, ett av Limas ytre distrikter.
Under de søramerikanske uavhengighetskriger stod pater Marieluz på rojalistenes side. Etter de chilensk-argentinske ekspedisjonsstyrker under José de San Martín rykket frem mot Lima i juli 1821 sluttet han seg til den spanske visekonge José de la Serna styrker, som hadde sitt hovedkvarter i Cuzco. Også en onkel av pater Pedro var der, som premierløytnant for en av visekongens gardeenheter.
Likesom noen av hans medbrødre ble Pedro Marieluz utnevnt til militærkapellan. Han fulgte med de spanske styrker på forskjellige militærekspedisjoner og vendte i juli 1823 tilbake til Lima, der det var gatekamper og plyndringer forut for de spanske styrkers retrett derfra.
Peru var da blitt delt i to: Kystområdet med Lima og Callao var på den republiksndske regjeringe hender, mens fjellene forble under spansk kontroll. Det var bare ankomsten av storkolumbianske stridskrefter under Simón Bolívar og Antonio Sucre til Lima i september 1824 som fremtvang en militær avgjørelse som skulle ende i de peruanske patrioters endelige seier.
Pater Pedro Marieluz Garcés var da militærkapellan med den spanske kongelige hærfører Ramón Rodils styrker. Under beleiringen av borgen Real Felipe i havnebyen Callao etter slaget ved Ayacucho var det blant noen av soldatene en konspirasjon mot Rodil. Sammensvergelsen ble oppdaget, og Rodil dømte de sammensvorne til døden. De vikk lov til å avlegge skriftemål for fader Marieluz før de ble skutt.
Etter henrettelsene begynte Rodil å lure på om han hadde avdekket hele sammensvergelsens omfange eller om det var flere med i sammensvergelsen som han ikke hadde funnet. Han mente at noen av de dødsdømte kunne ha bekjent noe om dette i sine skriftemål, og han forsøkte derfor under trussel om henrettelse å tvinge fader Marieluz til å røpe for ham hva han var blitt fortalt. Men fader Marieluz forble standhaftig, og ble dermed skutt om kvelden 23. september 1825.
Vikingmagasinet Kick

Vikingmagasinet Kick var et norsk fotballmagasin, etablert våren 2006, som kom ut seks ganger i året. Siste nummer kom ut i november 2009. Magasinet fulgte Viking Fotballklubb spesielt, men hadde også reportasjer om lokale fotballklubber i Rogaland. Magasinet ønsket å gi leserne ny informasjon og kunnskap gjennom analyser og artikler. Det ble gitt ut av Stavanger Annonsebyrå, og Ole J. Askeland var redaktør. Tidligere Viking-spiller Hans Edgar Paulsen var initiativtakeren til å starte Vikingmagasinet Kick.
Ankargränd

Ankargränd er et smug i Gamla Stan, Stockholm. Nord for smuget ligger Hippomenes-kvartalet og sør for smuget ligger Ajax-kvartalet.
Smuget er ca. 30 meter langt og går fra Prästgatan til Trångsund. Navnet kan føres tilbake til Marcus Andersson Anker som i huset med adresse Prästgatan 11, på hjørnet av Ankargränd, hadde sitt gårkök (et gårkök var et enklere sted som serverte mat) Ankaret. Eldste belegg på gatenavnet, «den så kallade ankargränden» er fra 1731.
Olympisk rekordhistorikk på 50 m fri

Olympisk rekordhistorikk på 50 m fri svømming noteres kun for langbane (50 meter basseng).
Folsom State Prison

Folsom State Prison (FSP) er et fengsel i California. Det ble åpnet i 1880. Det ligger ca 30 km fra den kaliforniske hovedstaden Sacramento.
Det er et av 33 fengsler som drives av California Department of Corrections and Rehabilitation (CDCR). I 2006 hadde det rundt 4000 straffanger og rundt 1000 ansatte.

Historie

I 1858 gav Californias regjering byggetillatelse. Byggingen ved American River ble påbegynt i 1878. Fengselet åpnet 26. juli 1880 med 44 fanger overført fra nabofengselet San Quentin.
Folsom State Prison er etter San Quentin delstatens eldste. Under gullrushet i California ble det beryktet for sin harde behandling av fangene. Det var et av USAs første høysikkerhetsfengsler. Fra 13. desember 1895 til 3. desember 1937 ble 93 straffanger hengt her. Deretter ble henrettelser foretatt i San Quentin med gasskammer.
Det er senere blitt et fengsel med middels sikkerhetsnivå.
Den 27. juli 1903 flyktet 13 fanger med våpenmakt og drepte underveis en av vokterne. Under den påfølgende jakten på fangene ble to av dem, og to medlemmer av statsmilitsen, drept i skuddveksling. De resterende elleve ble fanget i løpet av en måned. To ble dømt for mord og henrettet, en tredje begikk selvmord.
Den 24. november 1927 begynte et todagers fangeopprør, som kostet to vakter og tre fanger livet, og måtte slås ned av milits. Fem av anførerne ble dømt til døden for mord, og ble henrettet i 1930.
Den 19. september 1937 forsøkte syv fanger å rømme, og da ble to vakter og to fanger drept. De øvrige fem ble dødsdømt og henrettet.
Johnny Cash spilte inn platen At Folsom Prison i fengselet sammen med sin tilkommende hustru June Carter den 13. januar 1968. Han har også skrevet en sang om fengselet, "Folsom Prison Blues".
United Launch Alliance

United Launch Alliance (ULA) er en joint venture mellom Lockheed Martin Space Systems og Boeing Defense, Space & Security. ULA ble dannet i desember 2006 gjennom en sammenslåing av teamene i disse selskapene som leverer romfartsoppskytingstjenester til den amerikanske staten. Kundene inkluderer både Forsvarsdepartementet og NASA, samt andre organisasjoner. Gjennom ULA hadde Lockheed og Boeing monopol på militære romfartsoppskytinger i mer enn ti år, inntil U.S .Air Force tildelte en GPS-satellitt-kontrakt til SpaceX i 2016.
ULA tilbyr oppskytingstjenester med tre ikke-gjenbrukbare systemer – Delta II, Delta IV og Atlas V. Atlas- og Delta-systemene har vært i bruk i mer enn 50 år til å bære en rekke ulike nyttelaster, blant annet vær-, telekommunikasjons- og etterretningssatellitter, samt oppdrag til romutforskning i verdensrommet til støtte for vitenskapelig forskning. ULA tilbyr også oppskytingstjenester for ikke-statlige satellitter: Lockheed Martin har beholdt rettighetene til å markedsføre Atlas kommersielt.
Fra oktober 2014 kunngjorde ULA at de hadde til hensikt å foreta en betydelig restrukturering av selskapet, dets produkter og prosesser i de kommende årene, for å redusere oppskytingskostnadene. ULA planlegger å bygge en ny rakett som vil være en etterfølger til Atlas V, ved hjelp av en ny rakettmotor på den første etappen. I april 2015 avduket de den nye raketten som Vulcan.
BMC Trading

BMC Trading AG er en sveitsisk sykkelprodusent grunnlagt i 1986. BMC produserer landeveissykler og terrengsykler primært for salg i USA, Vest-Europa, Syd-Afrika, Australia, Øst-Asia og De forente arabiske emirater.
BMC ble grunnlagt av amerikaneren Bob Bigelow som en montør og grossist for Raleigh Bicycle Company. Etter å ha mistet distribusjonslisensen begynte Bigelow å bygge sykler under et nytt BMC-merke, men det fortsatte å være et nisjemerke. I 2001 endret selskapet strategi og investerte mer i utvikling og design.
Sørkorridoren

Sørkorridoren betegner veier og jernbanen gjennom Oslo sør og Akershus i retning Østfold. De viktigste trafikkårene er E6, E18 og Østfoldbanen; hertil er et nytt dobbelt jernbanespor Oslo-Ski (Follobanen) og en direkte godsforbindelse mellom Follobanen og godsterminalen på Alnabru (Bryndiagonalen) — begge under planlegging. Follobanen skal, iflg. Jernbaneverket, få like stor kapasitet som tre firefelts motorveier. Bryndiagonalen vil avlaste sørkorridoren for rundt 750 trailere per virkedøgn.
I likhet med de fleste hovedveier rundt Oslo, er det tidvis sterkt redusert fremkommelighet langs veiene gjennom Sørkorridoren, også etter at flere av dem er utvidet til motorveistandard; gjennomsnittshastigheten i rushtidene er på 34-38 km/t. Og i rushtidene er tog og busser ofte overfylt.
Trickskyting

Trickskyting er ulike skyteøvelser hvor skytteren demonstrerer spesielle ferdigheter, for eksempel ved å sette en verdensrekord. Ofte har øvelsen elementer både fra hurtighet og presisjon.
Kemerovo kraftverk

Kemerovo kraftverk er et varmekraftverk med en installert produksjonskapasitet på 485 MW, beliggende i byen Kemerovo i det sørlige Sibir, i asiatisk Russland. Brenselskildene er olje og kull. Anlegget ble påbegynt i 1934, og har 10 turbiner og 13 aggregater. Operatør er Kutsbassenergo, og anlegget har 760 ansatte.
Fotblad

Fotbladet (også kalt fotsålen),- er flaten (utsiden på huden) under foten til samtlige primater, - inklusive mennesket, - fra og med hælen bakerst, - men er ikke medregnet tærne.
Stenhousebreen

Stenhousebreen er en liten isbre som flyter til enden av Visca Anchorage like vest for Stenhouse Bluff på King George Island i den antarktiske øygruppen Sør-Shetlandsøyene. Den ble kartlagt, men ikke navngitt av Den franske antarktisekspedisjonen i 1908–10. under Jean-Baptiste Charcot.
Navnet Vest-Stenhousebreen ble benyttet lokalt om denne breen i 1958 i forbindelse med plasseringen nær Stenhouse Bluff, men den kortere navneformen ble anbefalt av UK Antarctic Place-Names Committee (UK-APC) i 1960.
AkerAkademiet

Utvikling i nærmiljøet

AkerAkademiet startet som et prosjekt for å bedre treningshverdagen til unge fotballspillere i romsdalsregionen. Unge fotballspillere ble invitert til å komme å trene på akademiet, mens de fortsatte å trene og spille for sine respektive klubber, altså et ekstratilbud som supplerer det daglige arbeidet i klubbene regionalt. Det første året var det Tore Hagh, Knut Hallvard Eikrem, Bendik Hareide og Frode Nakken som var trenere.
Tilbudet ombefatter også Fotbalfritisording (FFO) i samarbeid med skolene i kommunen og fotballskoler i skoleferien. Samt at AkerAkademiet utdanner trenere for yngre lag i regionen. Dette er et arbeid Norges Fotballforbund og fotballkretsen har applaudert. Klubber fra romsdalsregionen kan melde på trenere i alle aldre og kjønn for å få faglig påfyll og kursbevis etter fullført kurs fra fotballkretsen.